Bohuslav Březovský

Bohuslav Březovský (* 25. november 1912, Rohozná u Poličky - † 24. jún 1976 Praha) bol český prozaik a dramatik. Písal najmä psychologické romány a tiež sa venoval tvorbe pre mládež.

 Životopis 
V Poličke absolvoval reálne gymnázium a potom pokračoval v štúdiách v Prahe, na Karlovej univerzite. Zvolil si odbory právo a potom aj filozofiu.

V rokoch 1936 až 1938 bol redaktorom Národního osvobození a potom v rokoch 1939 - 1941 pracoval v nakladateľstve Melantrich a Orbis. V roku 1944 bol zatknutý a zvyšok vojny strávil v koncentračnom tábore. Po návrate pracoval opäť v Národním osvobození. V období 1948 - 1951 bol zamestnaný v Československom štátnom filme. Ďalším zamestnávateľom mu bolo v rokoch 1951 - 1955 nakladateľstvo Československý spisovatel, bol tu redaktorom rovnako, ako v ďalšom zamestnaní v časopise Květen, kde pracoval v rokoch 1955 - 1957. Potom bol spisovateľom z povolania. V období normalizácie po roku 1970 mal problémy s vydávaním kníh. Bol zaťom spisovateľa Karla Nového.

Březovský napísal sedem románov a rad poviedok a rozprávok. Jeho románová tvorba nadväzuje na tradíciu psychologickej prózy, analyzuje postavenie a komplikované dozrievanie človeka vo svete sociálnych a etických prevratov.

 Literárne dielo 
 Blíženci života (1940), román
 Zlatá jeskyně (1941), rozprávka pre malých aj veľkých
 O dvou zázračných poutnících (1943, poviedky o Kristovi Pánovi a Svätom Petrovi podľa českých a moravských ľudových rozprávaní
 Udavač (1945), poviedka pre mládež
 Člověk Bernard (1945), román o novodobom snílkovi, ktorý na svojich vysnívaných vzdušných zámkoch stroskotáva (roku 1969 vyšiel román pod názvom Vzdušné zámky)
 Tajemný hrad Svojanov aneb Paměti Františka Povídálka (1947), román pre mládež popisujúci veselé prázdninové dobrodružstvo niekoľkých chlapcov, ktorí bojujú so záhadami a strašidlami tajuplného hradu Svojanov
 Jak poslal Honza duši, oči a srdce na vandr (1947), rozprávka
 O zlatém srdci (1948), poviedka pre mládež
 Veliké město pražské (scénicky 1950), historická divadelná hra, hrané tiež pod titulom Jan Želivský
 Pozor! Natáčíme! (1954), reportáž pre mládež o tom, ako sa robí film
 Lidé v květnu (1954), román o udalostiach v máji roku 1945 napísaný v duchu "angažovanej" prózy päťdesiatych rokov
 Železný strop (1959), román, pokračovanie románu Lidé v květnu do roku 1948, obe knihy vyšli spoločne roku 1961 pod titulom Železný strop
 Nebezpečný věk (premiéra 1961, konverzačná veselohra, knižne 1962
 Věční milenci (1965), román, vrcholné autorovo dielo písané formou spomienok historika a spisovateľa, ktorý pod tlakom udalostí pochopil, že žil niečo iné, než sa domnieval
 Joachym aneb Vládychtivost 1967), román dokončený už v roku 1961, absurdná a groteskná alegória na kult osobnosti s fantastickým námetom
 Všechny zvony světa (1967), divadelná hra, ironická komédia zosmiešňujúce morálku súčasníkov
 Vzdušné zámky (1969), vydanie románu Člověk Bernard pod novým názvom
 Nepovídej pohádky (1970), štyri dlhšie rozprávky pre deti
 Čistá duše (1971), román, fiktívna autobiografia podvodníka z doby po prvej svetovej vojne

 Referencie 



 Externé odkazy 
 Slovník českej literatúry po roku 1945
 Bohuslav Březovský na legie.info

Kategória:Českí spisovatelia
Kategória:Českí spisovatelia pre deti a mládež
Kategória:Českí spisovatelia science-fiction
Kategória:Absolventi Karlovej univerzity